石曼卿三佛名大字
作者：張耒
朝代：宋

paragraphs: 石公神仙狂，脫落隠詩酒。
餘情到翰墨，落筆聞宇宙。
崢嶸龜山殿，風雨梁棟舊。
煌煌三佛榜，鐵柱貫金紐。
開張宮室正，渾實山嶽厚。
井水駭龍跧，螘封觀驥驟。
欲知分毫初，一釂盡數斗。
墨池氈作筆，神運不知手。
從容解牛際，蕭散善刀後。
古來精絕藝，所貴神氣守。
嗚呼渦水側，爽氣一培塿。
微工付浩劫，念此終銷朽。
乾坤一大幻，妄計金石壽。
惟有龕中人，吾生茲稽首。